Anno Domini millesimo quadringentesimo vigesimo tertio, statuta sunt haec in Capitulo generali Cisterciensis Ordinis, apud Divionem propter guerrarum turbines celebrato. ORATIONES. 1.  Pro sanctissimo… *etc. ut in anno* 1419. 2.  Pro serenissimo domino nostro, domino (*locus vacuus*)…, pro domino duce… *etc. ut in anno* 1401. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1416. 5.  Pro felicis… *etc. ut in anno* 1401. [DIFFINITIONES]. 6.  Editam anno praeterito diffinitionem, qua sub debito obedientiae et depositionis poena mandat et iniungit patribus abbatibus et visitatoribus Ordinis, quatinus infra annum a publicatione dicti statuti per se vel idoneos commissarios numerum personarum regularium in monasteriis monialium sibi subiectis aut commissis existentium, iuxta facultates ipsorum monasteriorum, taxent et moderent, et abbatissis ac officialibus sub depositionis ab officiis, ceterisque conventualibus sub *inhabilitatis* et infamiae poena mandat, et auctoritate Capituli generalis inhibeant districte, ne talem taxationem et ordinationem in receptione personarum transcendant, praesens Capitulum sic moderatur et vult intelligi, quod omnes poenae in dicta diffinitione contentae solum sint comminatoriae, discretioni eorumdem patrum abbatum et visitatorum cetera in huiusmodi statuto vel diffinitione contenta relinquens. 7.  Cum Ordo noster… *etc. ut in anno 1390, n° 7, mutatis quae sequuntur* : contributionem sex millium florenorum florentiae vel monetae aequivalentis… Receptores… ubique dominum abbatem Cistercii per se vel per alium seu alios. In Cistercio priorem et bursarium eiusdem loci. In romana Curia procuratorem Ordinis generalem. Parisiis cellerarium collegii sancti Bernardi, et in partibus Alemanniae abbates ad hoc anno praeterito per generale Capitulum deputatos. 8.  Reformationem omnium et singulorum monasteriorum et locorum conventualium, singularumque personarum regularium nostri Cisterciensis Ordinis in provincia Bremensi, dioecesi Caminensi, et regnis Daniae, Sweciae et Norwegiae consistentium, committit generale Capitulum abbati de Doberan ac etiam contributionum receptionem in eisdem provincia, dioecesi et regnis in ipsius Capituli et Ordinis totius plenaria potestate. Insuper dictum Capitulum certis ex causis monasterium de Peplin in Poncia eximit a reformatione abbatis Clarae tumbae. 9.  Abbati in Hyddenze inhibet generale Capitulum ne pensionem solvat suo praedecessori concessam quavis occasione, absque speciali mandato seu licentia Capituli memorati. 10.  Commissione exercendi per annum et cum referendi debito reformationis officium in Ordinis nostri monasteriis, ubi opus fuerit, per diversas Alemanniae regiones et provincias anno praeterito concessas abbatibus de Schonaugia, de Sancto Benedicto in Menterna pluribusque aliis dictarum provinciarum abbatibus, quorum nulli vel pene nullus Capitulum praesens per se vel alios visitant ea relaturi, quae Ordinis nomine et auctoritate gesserunt, Capitulum ipsum declarat et decernit durationis suae terminum habuisse totalem, nulloque amplius vigore subsistere. Ad maioris insuper evidentiae luculentiam praefatas commissiones revocat prorsus et annullat, donec de ipsarum tenoribus non paucas includentibus difficultates, de executionibus quoque titulo commissionum huiusmodi factis informationem et deliberationem habuerit pleniorem. 11.  Ad petitionem domini Claraevallis, Capitulum generale dominum Arnaldum abbatem monasterii Eberbacensis perpetuo a via ipsius Capituli favorabiliter habet supportatum. 12.  Ad supplicationem abbatis de Lutzella cum sorore Agnete Lucispurg, professa in monasterio Mag[d]enow dispensat generale Capitulum, ut non obstante lapsu carnalis contagii, in quem recidisse dicitur, subsecuto puerperio, ad omnes actus Ordinis legitimos, officia, administrationes, etiam si contingat ad abbatialem statum, dum tamen abbatissae et sanioris partis conventus concurrat assensus, promoveri valeat et assumi. 13.  Cum fratribus Stephano de Brethim, sacerdote professo in Mulebrune, et Nicolao de Buswiler, sacerdote professo in Novo castro, misericorditer dispensat generale Capitulum, ut non obstante apostasia quam per saeculum evagando per annum vel ultra dicuntur incurrisse, ad regimen, habitum et gradum suum pristinum, cum suis placuerit superioribus, restituantur, et ad omnes actus legitimos citra tamen abbatiatum, valeant in Ordine promoveri. 14.  Ad supplicationem abbatis de Puro campo cum fratre Rodolpho, sacerdote professo dicti loci, dispensat generale Capitulum, ut non obstante carnali contagio in quod olim recidisse convictus, quia publicam sibi propter hoc iniunctam poenitentiam devote peregit, ad omnes actus legitimos, voces, gradus, officia vel administrationes, etiam ad abbatiatum, si contingat suorum superiorum concurrente beneplacito, valeat in Ordine promoveri. 15.  Gratiose concedit generale Capitulum abbati de Eberbaco, dioecesis Moguntinae, quatinus personis regularibus tam suis Eberbacensis quam aliorum utriusque sexus immediate subiectorum ei monasteriorum, vel etiam aliunde commissorum, poenas seu poenitentias a iure vel ab Ordine taxatas pro delictis, dum tamen meritae et inchoatae fuerint, breviare, minuere vel remittere ; ab excommunicationum insuper sententiis ac irregularitatum poenis eas absolvere, nisi casus adeo graves forent, quod super eis esset Capitulum merito consulendum. Monachos denique et novitios ante completum probationis annum benedicere, ad professionemque suscipere valeat, quamdiu in praesidentiae vita hoc egerit, quae licet praemissa, vel eorum aliqua generali sint Capitulo reservata. Ad petitionem insuper dicti abbatis Eberbacensis idem Capitulum restituit et rehabilitat fratrem Ioannem de Kirderich, professum dicti monasterii, ad omnem famae laudabilis integritatem, acceptabilemque ad quoscumque legitimos actus et honorum gradus etiam praesidentiae abbatialis, tametsi per apostasiae fuliginem aliunde viluerit, unde dignos poenitentiae fructus egit. 16.  Ad supplicationem abbatis Pontigniaci cum fratre Ioanne de Heriaco, monacho dicti loci, dispensat generale Capitulum, ut non obstante apostasia quam illicentiatus extra monasterium per spatium trium dierum vel circa existendo, commisit, regulari tamen habitu non deposito, ad omnes actus legitimos Ordinis, voces, gradus, officia, vel administrationes, et ad abbatiatum, si contingat, suorum superiorum concurrente beneplacito, valeat in Ordine promoveri. 17.  Ad idem cum fratre Ioanne Mylower, professo monasterii in Stolp, qui per duos menses illicentiatus extra monasterium in saeculo existendo, ad supplicationem sui abbatis generale Capitulum dispensat ut supra. 18.  Abbatem de Novo campo propter invaletudinem corporis sui et viarum pericula, Capitulum generale a via ipsius Capituli, mittendo tamen contributiones, usque ad sequens quinquennium habet favorabiliter excusatum. 19.  Ad idem pro abbate de Puro campo. — Ad idem pro abbate de Herdehusen. 20.  De Candelio et de Gimundo monasteriorum abbatibus et eorum cuilibet committitur per generale Capitulum, quatinus per censuram Ordinis et alia iuris remedia omnes personas Ordinis utriusque sexus, quas repererint monasterio de Bolbona vel personis ipsius teneri vel efficaciter obligatas fore per litteras aut alia documenta legitima, coerceant ad satisfactionem plenariam viriliter et compellant. 21.  Ad idem pro domino Firmitatis, abbati Caroliloci et abbati Sancti Sulpitii. 22.  Ad idem pro domino Claraevallis, de Crista et de Regalimonte. 23.  Ad idem pro domino Morimundi, de Crista, de Theoloco et de Bolbona. 24.  Ad idem pro domino de Crista, de Claravalle, de Morimundo et de Albaripa. 25.  Ad petitionem abbatis et conventus monasterii Clarifontis, cum fratre Hugone de Chauveyo, monacho professo dicti monasterii, misericorditer dispensat generale Capitulum, qui anno nuper lapso quadam nocte faciendo scrutinium minime fuit repertus in dormitorio pernoctasse, et propter hoc de carnali contagio suspectus non tamen convictus, inde timens ob hoc Ordinis rigorem, apostatavit ab Ordine fere per octo dies. Deinde ad se reversus poenitentiam ab Ordine sibi iniunctam humiliter peregit, ut praemissis non obstantibus ad omnes actus legitimos, voces, gradus, officia, administrationes, etiam abbatiatum, si contingat suorum superiorum concurrente beneplacito, valeat in Ordine promoveri et assumi. 26.  Ad idem petitur pro fratre Ioanne de Bullencuria monacho dicti monasterii, qui quadam die hora nona repertus fuit cum quadam muliere notam criminis habente, et eam in quodam scriptorio introduxisse, super hoc poenitentiam sibi ab Ordine iniunctam devote adimplevit, ut praemissis non obstantibus, etc. ut supra, citra tamen abbatiatum. 27.  Ad idem cum fratre Petro Trox, monacho monasterii de Fontemorum, qui per spatium trium mensium vel circa ab Ordine apostatavit, habitu regulari deposito, generale Capitulum ad supplicationem abbatis sui misericorditer dispensat, ut non obstante apostasia per dictum Petrum commissa, ad omnes actus legitimos Ordinis, etiam ad abbatiatum, si contingat, etc. 28.  Cum fratribus Stephano de Birthem et Wernhero de Veyhingen, professis in monasterio de Mulebrunne, ad supplicationem abbatis dicti loci dispensat generale Capitulum, ut non obstante apostasiae nota, quam incurrerunt, videlicet ipse Stephanus per annum vel circa, et ipse Wernherus circa decem dies extra Ordinem sine licentia vagabundi, eis infra annum vel ante restituatur habitus regularis et loca eorum pristina, et ad omnes gradus, officia, voces, et actus legitimos etiam ad abbatiatum, si contingat sui superioris assensu concurrente, in Ordine promoveri valeant et assumi. 29.  Processum, cui praesens diffinitio est annexa, generale Capitulum approbat, ratificat et confirmat. 30.  Electionem factam in monasterio Castri aquilae de domino Bernardo, monacho professo ibidem in abbatem electo, in qua quidem electione omnes monachi ibidem professi, quibus canonicum aliquid non obstitit, ad eligendum sunt admissi, necnon confirmationem et decretum patris abbatis desuper confectum generale Capitulum ex certis, iustis et rationabilibus causis ratificat, approbat et confirmat. 31.  Abbates de Novocastro et de Pomerio Cisterciensis Ordinis, Argentinensis dioecesis, quia citati personaliter ad praesens generale Capitulum, et sufficienter expectati non comparuerunt, nec alius quicumque pro eis, declarat ipsum Capitulum contumaces, eosque citat iterum personaliter et sub poena depositionis in civitate Bisuntina coram domino Cistercii, cui reverenter committit decisionem causae pendentis inter abbatem et conventum monasterii Belliprati Tullensis actores ex una, et eosdem de Novo castro et de Pomerio defensores ex altera parte, ad quintum decimum diem proximo futuri mensis novembris si iuridica fuerit, sin autem ad proximam juridicam diem inde sequentem, responsuros eisdem de Belloprato, et in dicta causa processuros ulterius prout dictabit ordo iuris, cum intimatione legitima quod sive compareant sive non, contra eos procedetur via iuris et iustitiae, eorum contumacia non obstante. Vult etiam et mandat idem Capitulum quod quaelibet pars in dicta causa patrem abbatem suum adducat ad diem antedictam. Mandat insuper dictum Capitulum quod utraque pars de iure suo plenarie ostendat, ut idem dominus Cistercii indilate utrique parti puram iustitiam reddere valeat. 32.  Ad supplicationem abbatis Bolbonae, generale Capitulum honorabili viro domino Petro de Fuxo, monacho dicti monasterii olim abbate eiusdem, qui sponte cessit praefato monasterio, tamquam benemerito et condigno concedit pensionem 60 librarum turonensium super proventus et redditus dicti monasterii quamdiu vixerit in humanis, solvendo medietatem in festo Nativitatis Domini anno quolibet, et aliam medietatem in festo sancti Ioannis Baptistae, non obstante quod dominus noster pensionem annualem assignaverit sibi 40 librarum. 33.  Ad supplicationem abbatis Bolbonae, cum fratre Raimundo Lezan, monacho dicti loci, misericorditer dispensat generale Capitulum, ut non obstante apostasia quam incurrit aliquamdiu et stetit in saeculo damnabiliter vagabundus, temere dimittendo habitum regularem, ad omnes actus legitimos Ordinis, voces, gradus, officia vel administrationes, etiam ad abbatiatum, si contingat, suorum superiorum beneplacito concurrente, valeat in Ordine promoveri et assumi. 34.  Ad supplicationem quorumdam abbatum provinciae Coloniensis, Capitulum gratiose indulget, ut cum visum fuerit abbatibus Ordinis et aliis praesidentibus, propter evidentem utilitatem, partem de anno probationis diminui, quod non obstantibus constitutionibus quibuscumque in contrarium editis Ordinis Cisterciensis, dum novitii sponte ulteriori renuntiaverint probationi, poterunt ad professionem recipi cum effectu. 35.  Ad supplicationem abbatis de Menterna, generale Capitulum gratiose indulget fratri Theodorico monacho et sacerdoti professo in Scola Dei, qui intendit suae saluti efficaciter providere, quod non obstantibus quibuscumque Ordinis Cisterciensis institutis in contrarium editis, libere valeat ad ordinem Carthusianae observantiae infra annum a data praesentium se transferre, inibi professum ab obedientia et observantiis dicti Ordinis Cisterciensis declarans penitus absolutum. 36.  Non obstante revocatione cuiusdam diffinitionis anno praeterito in Capitulo Cisterciensi de et super certarum poenitentiarum reformationibus editae, vult et praecipit Capitulum abbatibus de Campo et de Menterna, Coloniensis et Moguntinae dioecesium, ut ad certum locum provinciae Coloniensis singulis annis per censuras ecclesiasticas et Ordinis poenas convocent abbates dictae provinciae, ad eligendum duos abbates vel saltem idoneos monachos ad generale Capitulum cum contributionibus et ceterorum abbatum excusatione, maxime propter guerrarum turbines in omni parte mundi undique saevientium, aliaque incommoda et viarum discrimina transmittendos. 37.  Ad supplicationem abbatis de Menterna, Capitulum generale dispensat cum fratribus Ioanne et Theodorico monachis monasterii de Huda, Bremensis dioecesis, Ordinis nostri Cisterciensis, quod non obstante apostasia et carnis vitiis, quibus laborarunt, ad gradum eorum pristinum, citra tamen abbatiatum, per proprium abbatem, cum sibi visum fuerit, restituantur. 38.  Ad supplicationem abbatis de Menterna, dispensat generale Capitulum cum fratribus Radulpho et Theodorico, monachis monasterii in Reynveld, ut non obstante quod primus carnis vitio laboravit, et alter fugitivus, per proprium abbatem ad gradum eorum pristinum, citra tamen abbatiatum, restitui valeant et assumi. 39.  Capitulum generale gratiose indulget fratri Henrico monacho et presbytero monasterii de Corona partium Bohemiae, quia monasterium per hereticos funditus destructum dicitur, et monachi hinc inde per mundum dispersi, quod quandocumque sibi placuerit poterit, quibuscumque constitutionibus in contrarium editis non obstantibus, profiteri abbati de Menterna Ordinis nostri Cisterciensis, Monasteriensis dioecesis, apud quem poterit hospitalitatis gratia demorari. 40.  Capitulum generale gratiose indulget abbati de Menterna omnes et singulas utriusque sexus personas monasteriorum in Ysselteen, Sibekelo, alias in Galilea, Vearmunda et de Yesse, semel et tantum unica vice, absolvere in omnibus casibus generali Capitulo reservatis, et cum eisdem auctoritate dicti Capituli generalis, ubi necessarium pro serenatione earum conscientiarum sibi visum fuerit, dispensare, et eadem auctoritate casu quo frater Rodulphus, monachus et sacerdos in dicto Ysselteen professus, ad aliquod dictorum trium monasteriorum electus fuerit in priorem, quod ex tunc non obstante natalium defectu quem patitur ex illegitimo thoro procreatus, omnes prioratus possit assumere cum effectu. 41.  Capitulum generale committit abbatibus de Campo Sanctae Mariae et Menterna et priori monasterii in Sibekelo, Monasteriensis et Traiectensis dioecesium, quatinus si congruis mediis fieri poterit, incorporent Ordini Cisterciensi monasterium in Buerlo cum omnibus suis attinentiis Ordinis Sancti Willelmi, dictae Monasteriensis dioecesis, et personas ibidem se in Ordinem Cisterciensem volentes commutare, ad habitum et observantiam in plenaria Ordinis potestate recipiant, ac in patrem abbatem et visitatorem, quem de Ordine elegerint, praemissa deputent auctoritate, et quam cito poterint de actitatis plenam faciant Capitulo generali relationem. Quod, inquam, Capitulum ipsum praedictum monasterium cum suis personis, attenentiis ad Ordinis Cisterciensis privilegia, libertates et francesias ex tunc incorporet et admittat. 42.  Ad supplicationem abbatis de Menterna, Capitulum generale dispensat cum Ioanne iam coquo in Menterna, casu quo habitum petierit in eodem monasterio conversorum, quod non obstante natalium defectu quem patitur ex soluto et soluta genitus, poterit ad eumdem habitum et professionem recipi cum effectu. 43.  Capitulum generale super esu carnium monachorum, monialium, confessorum et aliorum in grangiis continue residentium, committit, patribus abbatibus eorumdem immediatis, et aliis locis conventualibus praesidentibus, quatinus taliter cum eis agant, sicut corporum eorum sanitati et animarum saluti viderint expedire. 44.  Ad supplicationem abbatis de Menterna, Capitulum generale dispensat cum Etteka, scolari in Aedercloster Ordinis nostri Cisterciensis, quod non obstante natalium defectu quem patitur ex presbytero et soluta genita, poterit in Ordine et dicto loco remanere, ac in observantia Ordinis Cisterciensis Creatori debitum impendere famulatum. 45.  Cum abbate et conventu de Candelio dispensat generale Capitulum eo quod ipsi haberent infra civitatem Albiensem quamdam domum, quae spectat ad ipsum monasterium iure proprietatis et antiqui dominii, de qua aliqui proventus et redditus eidem monasterio a multo tempore non provenerunt, nec speratur provenire in futurum, quod ipse abbas cum consilio sui conventus vel sanioris partis possit dictam domum ad annuum censum et emphiteosim tradere, directo dominio apud dictum monasterium semper remanente. 46.  Committit Capitulum generale abbati de Candelio, s. th. pr., et de Silvanesio, quatinus ipsi personaliter accedentes ad monasterium monialium de Nonenca, videant et diligenter inspiciant certos redditus censuales, quos abbatissa dicti monasterii dicebat esse nullius utilitatis seu valoris, ob quod oportebat ipsos census minui, et secundum quod repererint, referant Capitulo generali, ut ipsum Capitulum quid super praemissis expediens fuerit, valeat deliberare. 47.  Committit generale Capitulum abbati de Bolbona, quatinus per omnes censuras Ordinis et rigores et alias iuris et iustitiae remedia et vias viriliter et districte compellat omnes et singulos abbates Ordinis praedicti in provinciis Tolosana et Auxitana et alios qui sunt de generatione Grandissilvae, et alios in Ruthenensi, Vabrensi et Albiensi dioecesibus existentes, ad destinandum scolares sufficientes de suis monasteriis et aliis generationis alterius videlicet ad studium Tolosanum, cum suis bursis integris secundum taxam olim domini Benedicti XII statutam, et hoc hinc ad festum beati Martini hiemalis. 48.  Cum generale Capitulum sit plenius informatum quod regentia Sancti Bernardi Tolosae per alios quam de Ordine regitur in actibus scolasticis, committit generale Capitulum regimen dictae regentiae et cathedrae abbati de Candelio, s. th. pr., inhibendo abbati Grandissilvae sub excommunicationis latae sententiae poena quod, terna et canonica monitione praemissis, in ipsum fertur mandatis Capituli generalis non obediri, ut si qui alii cuiuscumque conditionis existant, regentiam tenentes appareant, ipsos de facto a dicta regentia amovet et quietam et pacificam regentiam dicti abbati de Candelio tradere, executionem huius diffinitionis committit Capitulum generale abbati monasterii de Bolbona cum poenis et censuris Ordinis debite exsequendam. 49.  Cum generale Capitulum sit plenarie informatum de moribus, sufficientia et idoneitate fratris Arnaldi de Funariis, monachi monasterii de Gimundo, capiatque idem frater Arnaldus gradum in studio sacrae theologiae professoris, dictum Capitulum ordinat et diffinit de gratia speciali, ut dicto fratri Arnaldo quantum sit in studio Tolosano per immediate sequens quinquennium, praecipiendo abbati de Gimundo ut eidem fratri Arnaldo gratiam habeat de bursa integra providere. Et hanc diffinitionem volumus per abbatem de Bolbona executioni demandari. 50.  Cum generale Capitulum sit plenarie informatum de moribus, sufficientia et idoneitate fratris Aegidii de Bormanno, monachi Grandissilvae, etc. ut in proximo superiori articulo. 51.  Cum generale Capitulum plenarie sit informatum quod Veziada de Gleno domicella quamdam contruxerit cameram sive domum in monasterio de Helia infra villam Croximam, Eduensis dioecesis, pro servitio tam suo quam sororis suae germanae vocatae Ioanna de Gleno, monialis dicti monasterii, timeatque sibi dictam domum seu cameram per emulas auferri, idcirco dictum Capitulum ad supplicationem abbatum de Candelio et de Bolbona confirmat et diffinit, ut dicta domus seu camera maneat dictis sororibus, et ad earum servitium sit deputata, et si una illarum decedat, et altera supervixerit, dicta domus ad vitam remaneat superstiti. 52.  Ad supplicationem abbatis monasterii Verdonarum, cum fratre Dominico de Bursali, monacho dicti loci, dispensat generale Capitulum, ut non obstante apostasia quam incurrit aliquamdiu apostatando, citra tamen habitus dimissionem, et in cappa, et iterum nunc in praefato monasterio poenitentiam sibi benigne iniunctam implevit, ad omnes actus legitimos Ordinis, voces, gradus, officia vel administrationes, etiam ad abbatiatum, si contingat, suorum superiorum beneplacito concurrente, valeat in Ordine promoveri. 53.  Cum per generale Capitulum anno 1421 in Divione celebratum fuerit ordinatum et concessum abbatibus de Grandisilva et de Verdonis, ut de provinciis Viennensi, Tolosana, Auxitanensi, Arelatensi, Aquensi, Narbonensi et Burdegalensi convocarent abbates in dictis provinciis existentes, qui auctoritate Ordinis et generalis Capituli eligerent duos dominos abbates, qui vice et nomine ac sumptibus communibus omnium eorum interessent Concilio Ecclesiae generali, pro tunc per dominum nostrum Papam apud Papiam celebrando. Qui quidem commissarii per suas patentes litteras omnes abbates in dictis provinciis existentes, seu eorum maiorem partem apud Tolosam et in collegio Sancti Bernardi convocaverunt, et pro se et absentibus nominaverunt fratrem Guillelmum, abbatem monasterii de Flarano, pro cuius laboribus et expensis per ipsos certa vadia fuerunt assignata. Verum quia in levandis et petendis dictis vadiis a praedictis abbatibus ibidem praesentibus et aliis absentibus, praedicti commissarii fuerunt aliquantulum negligentes et remissi, ob quorum culpam, ut fertur, dictus de Flarano ad Concilium tunc apud Papiam celebrandum fuerit apud Senas per dispositionem domini nostri Summi Pontificis mutatum, non potuit nec adhuc potest accedere, idcirco Capitulum praesens attendens et considerans quod paucitas nuntiorum et legatorum posset esse damnosa, ordinat et diffinit cum dicto de Flarano nominato, abbatem de Candelio, s. th. pr., ad dictum Concilium destinandum esse atque mittendum. Pro quorum amplioribus expensis augmentandis ad monasteria in provinciis in dicta diffinitione nominatis, adiungimus et deputamus omnia monasteria tam monachorum quam monialium Ruthenensi, Albiensi, Vabrensi et Castrensi dioecesibus constituta, praecipiendo ac committendo iniungentes abbatibus de Bolbona et de Verdonis et alios quoscumque revocando, quatinus taxas et quotas monasteriis et abbatibus et abbatissis per generale Capitulum pro dictis sumptibus impositas et alias dicto durante Concilio imponendas petant, levent et exigant indilate, cum iam dicti nuntii in praedicto Concilio, iam diu est, deberent interesse. Si qua vero sint aliqua monasteria in provinciis et dioecesibus praedictis, quae per dictum Capitulum taxata non fuerint, eis consideratis eorum facultatibus quotas solvendas imponant. 54.  Ad petitionem abbatis et conventus monasterii de Aquabella, committit generale Capitulum abbatibus Camporum bonorum et Valliscrescentis, quatinus personaliter se transferre habeant ad monasterium de Aquabella, et plenariam faciant informationem de grangiis, quae inutiles dicuntur et inhabiles propter guerrarum turbines et mortalitatum pestes, et praecipue ad grangiam vocatam de Gandeleto, et de statu ipsarum plene inquirant, de valore existente et commodo acquirente praefato monasterio de Aquabella, si ad novum censum seu emphiteosim perpetuam traderent, et plenam informationem remittere Capitulo generali proxime celebraturo, ut per praemissam informationem Capitulum generale valeat diffinire, quid in praemissis praefato monasterio de Aquabella sit expediens seu utile. 55.  Reverendis in Christo patribus dominis archiepiscopis, episcopis et aliis locorum Ordinariis ubilibet constitutis, necnon domino episcopo Diensis dioecesis et Valentinensis, frater Ioannes abbas Cistercii ceterique Diffinitores generalis Capituli, in Domino vivere et in Domino mori. Cum per legitimas informationes appareat nobis et Capitulo generali fratrem Petrum Fortonis, olim abbatem Valliscrescentis nunc monachum dicti monasterii, manus iniecisse violentas in abbatem dicti monasterii et nonnullos alios monachos, necnon plures et diversos excessus commississe, propter quod in excommunicationis latae sententiae a canone et secundum Ordinis instituta sententias noscitur incurrisse, nec formidet malum malis accumulare in Ordinis praeiudicium et suae animae detrimentum inquinando plures et diversos ad illicita, et per quae status Ordinis et ecclesiasticus deturpatur. Ideo vos reverendos in Christo patres et dominos Diensem et Valentinensem in iuris subsidium humiliter supplicamus et rogamus, cum una potestas per aliam, iure dictante, iuvari debeat et fulciri, quatinus praefatum Petrum Fortonis, quem nos in hiis scriptis excommunicatum publice nuntiamus, ipsum in vestra ecclesia cathedrali et in aliis vestrae dioecesis ecclesiis diebus dominicis et festivis faciatis publice excommunicatum nuntiari, donec a nobis et Capitulo generali meruerit absolutionis beneficium obtinere, et de eadem vobis seu vestrum cuilibet plena extiterit facta fides, parati enim sumus vobis et vestrum cuilibet in similibus vel maioribus obtemperare. 56.  Ad supplicationem et petitionem abbatis monasterii de Oliva, Pampilonensis dioecesis, committit generale Capitulum de Yransu abbati dictae dioecesis, quatinus monasterium de Gloria dependens immediate a monasterio de Oliva, quod quidem de Gloria adeo dicitur depaupertatum, quod in eodem decenter seu congrue abbas seu monachus non potest congrue vitam suam sustentare, nec divinum cultum in eodem adimplere, ut uniri valeat praefato monasterio de Oliva, si de ipsius abbatis de Gloria processerit voluntate. 57.  Committit generale Capitulum abbati de Bolbona, quatinus per censuras et rigores Ordinis viriliter compellat omnes abbates provinciarum Narbonensis, Tolosanae, Auxitanensis et Burdegalensis, qui non solverunt subsidium impositum pro abbatibus qui missi fuerunt ad Concilium Constantiae, seu quotas eisdem impositas, ut easdem recipiat, ac Capitulo generali reportet. 58.  Statuit, ordinat et diffinit generale Capitulum quod abbates de Populeto et de Scala Dei, quorum de Populeto ut reformator Ordinis per generale Capitulum deputatus, et de Scala Dei auctoritate ordinaria et paterna fecerunt certum processum seu processus unanimiter et concorditer, incipiendo super reformatione et visitatione monasterii de Berola praedicto monasterio Scalae Dei immediate subiecti, et aliquibus simultatibus intervenientibus, ipsi duo abbates ad discordiam devenerunt. Ordinat itaque dictum Capitulum, quod dicti abbates prout in concordia dictum processum seu processus inceperunt, ipsum seu ipsos concorditer, per se vel commissarios suos, continuent et determinent usque ad decisionem plenariam inclusive. Ubi autem repertum fuerit, quod ille de Berola merito veniret deponendus, depositione facta, institutionis et provisionis et confirmationis per electionem canonicam aut alias omnimoda iurisdictio penes abbatem Scalae Dei penitus remaneat. 59.  Quia non comparuit in praesenti Capitulo nec sufficienter absentiam suam excusari fecit abbas de Miratorio, generale Capitulum declarat ipsum incurrisse poenam dupli expensarum, quas veniendo et redeundo sustinuisset, eidemque mandat, praecipit et iniungit in virtute salutaris obedientiae, ipsumque de Miratorio monet idem Capitulum sub excommunicationis latae sententiae ac depositionis poena, quatinus decem francos, in quibus ex ordinatione Capituli generalis anni proximo praeteriti iuvare debebat abbatem de Roseriis, in provisione sui scolaris pro anno in instanti et proximo festo beati Remigii finiendo, et alios decem pro anno in eodem festo inchoando realiter et de facto tradi faciat domino Cistercii vel eius certo mandato, infra tres hebdomadas a notificatione praesentis diffinitionis sibi facta, quarum primam hebdomadam pro primo, secundam pro secundo, et tertiam pro tertio et peremptorio termino ac monitione canonica sibi praefigit et assignat Capitulum memoratum. 60.  Abbatem de Roseriis monet Capitulum generale, quatinus sub excommunicationis latae sententiae depositionisque poena 20 francos fratri N. de Altomonte, monacho suo studenti Parisius pro sua provisione de anno in proxime futuro festo beati Remigii inchoando mittat seu mitti faciat et sibi tradi infra tres hebdomadas a notificatione praesentis diffinitionis sibi facta, quarum primam hebdomadam pro primo, secundam pro secundo, et tertiam pro tertio et peremptorio termino ac monitione canonica sibi praefigit et assignat Capitulum memoratum. 